  Виталий Пронин Кияса ёросысь Вуж Салья гуртамы 20 арлэсь кема ни радъяськылэ «Салья куас сюрес» вожвылъяськон. Отчы мыло-кыдо пырисько егитъёс но, арлыдоос но. Киясаос пќйшуран куасъёсты но уг вунэто.Та ӵошатсконъёс ортчы-тӥсько Вуж Салья гуртысь фермер хозяйствоен кивалтӥсьлэн Пётр Петровлэн призэз понна. Туэ но ужрад туж учкымон пӧрмиз. Гуртамы вуылӥзы Кияса, Эльдыбай но Подгорное черкогуртъёсысь но Уддяди гуртысь но Юрмалай муниципал кылдытэтысь куасэн бызьылыны яратӥсьёс. Нырысь ик вань куноос школае люкаськизы. Нимысьтыз дасям стендъёсъя тодматскыны быгатӥзы та гуртын вордскем Пётр Петровлэн ужан сюресэныз. Та вие Пётр Григорьевич луэ ёрос Кенешлэн депутатэз, фермер хозяйствоеныз ӟеч кивалтэ, пусъемын «Россиысь гурт удысысь дано ужась», «Россиысь дано фермер» нимъёсын.«Салья куас сюрес» ужрад 2 люкетлэсь вал. Ӵошатсконэ люкаськемъёс сюрес вылэ потӥзы бызьылон но пӧйшуран куасъёсын. Спортсменъёслы капчи мылкыд но вормонъёс сӥзизы Кияса ёрос администрациысь мугорез кыдатон культурая но гурт хозяйствоя управлениосын кивалтӥсьёс Валерий Тихонов но Анатолий Рыболовлев, ужрадэз ортчытыны юрттӥсьёс - Юрмалай муниципал кылдытэтэн кивалтӥсь Алексей Никитин.Та нуналэ куазь кезьыт вал ке но, куас сюрес вылын ӟырдыт нюръяськон пуромиз. Школаын дышетскись пиналъёс пӧлын котькинлэсь шаплы вал Вуж Салья гуртысь Диана Сорокина, Уддяди гуртысь Полина Захарова, Алексей Егоров но Никита Собинов. Нылкышноос но воргоронъёс 3 группалы висъямын вал. Ас ёзо эшъёссы пӧлын вормисе потӥзы Вуж Сальяысь Любовь Григорьева, Татьяна Петрова, Надежда Функ, Эльдыбайысь Александр Лопатин, Киясаысь Александр Косолапов но Подгорноеысь Ильдус Мухаметшин.Тужгес учкымон пӧрмиз ӵошатсконлэн 2-тӥ люкетэз. Пӧйшуран куасэн котькинлэсь сэзь бызьылӥзы Вуж Салья гуртысь Марина Морякова но Юрий Мизирев. Вормисе потэм вань спортсменъёс грамотаосын но медальёсын данъямын вал. Со сяна, нимысьтыз кузьымен пусъемын тужгес егитэз но арлыдоез спортсменъёс: Вуж Салья гуртысь 7 аресъем Данил Собачкин но Кияса черкогуртысь 81 аресъем Пётр Емельянов. Ӵошатсконэ пыриськемъёслы капчи мылкыд кузьмазы «Бӧляк» ансамбле ветлӥсьёс.Марина Морякова Кияса ёрос,  Вуж Салья гурт Туспуктэм: kiyasovo.udmurt.ru  